wickkiey/tamil-wikipedia-markdown huggingface dataset:
# ஆர். எஸ். புரம்



**ஆர். எஸ். புரம்** என்பது இந்தியா தீபகற்பத்தின் தமிழ்நாடு மாநிலத்தில் கோயம்புத்தூர் மாவட்டத்திலுள்ள ஒரு புறநகர்ப் பகுதியாகும். சற்று வசதியானவர்கள் வாழும் குடியிருப்புகள் மற்றும் அதிக வணிக நிறுவனங்கள் நெருக்கமாகவும் கொண்ட பகுதி இது. உழவர் சந்தை ஒன்று இங்கு செயல்படுகிறது. ஆர். எஸ். புரத்தில் மாநகராட்சி நீச்சல் குளம் ஒன்று உள்ளது. தேசிய அளவில் மற்றும் மாநில அளவில் நீச்சல் பயிற்சி பெறுபவர்கள் இங்கு வந்து செல்கின்றனர். மாநகராட்சிக்குச் சொந்தமான கலையரங்கம் ஒன்றும் ஆர். எஸ். புரத்தில் உள்ளது. இக்கலையரங்கில், 2022 ஆம் ஆண்டு நவம்பர் மாதம் 30ஆம் தியதி, தமிழக பொதுப்பணித்துறை, நெடுஞ்சாலைத்துறை மற்றும் சிறு துறைமுகங்கள் துறை அமைச்சர் தலைமையில், மின்சாரத்துறை, மதுவிலக்கு மற்றும் ஆயத்தீர்வை அமைச்சர் முன்னிலையில், சாலை பாதுகாப்புக் குழு ஆய்வுக் கூட்டம் நடைபெற்றது.  
## அமைவிடம்
கடல் மட்டத்திலிருந்து சுமார் 452 மீட்டர் உயரத்தில் அமைந்துள்ள ஆர். எஸ். புரம் நகரின் புவியியல் ஆள்கூறுகள் 11°00'36.7"N 76°57'01.4"E (அதாவது, 11.010200°N 76.950400°E) ஆகும்.  
## அருகிலுள்ள ஊர்கள்
கோயம்புத்தூர், காந்திபுரம், டாடாபாத், கணபதி, ஆவாரம்பாளையம், பாப்பநாயக்கன் பாளையம், பீளமேடு ஆகியவை ஆர். எஸ். புரத்திற்கு அருகிலுள்ள முக்கிய ஊர்களாகும்.  
## போக்குவரத்து
### சாலைப் போக்குவரத்து
திவான் பகதூர் (D. B.) சாலை இங்குள்ள முக்கியமான சாலையாகும். ரூ.24.36 கோடி செலவில், ஸ்மார்ட் சிட்டி திட்டத்தின் கீழ், இச்சாலையில் மாதிரிச் சாலைப் பணிகள் நடைபெற்று வருகின்றன. தடாகம் சாலை, சுக்கிரவார்பேட்டை தெரு, ஆலை (Mill) சாலை, புரூக் பாண்ட் (டாக்டர் கிருஷ்ணசாமி) சாலை, கௌலி பிரவுன் சாலை, மருதமலை சாலை, இராபர்ட்சன் சாலை, தொண்டாமுத்தூர் சாலை ஆகியவை ஆர். எஸ். புரத்தைச் சுற்றியுள்ள சாலைகளாகும். ரூ. 42 கோடி செலவில் 370 கார்கள் நிறுத்துமளவிற்கு, நான்கு அடுக்கு (மல்டி லெவல்) கார் நிறுத்துமிடம் கோவை மாநகராட்சியால் திவான் பகதூர் சாலையில் கட்டப்பட்டுள்ளது.  
### தொடருந்து போக்குவரத்து
ஆர். எஸ். புரத்திலிருந்து சுமார் 2.5 கி.மீ. தூரத்தில் அமைந்துள்ள கோயம்புத்தூர் சந்திப்பு தொடருந்து நிலையம், 24 மணி நேரமும் மக்கள் நடமாட்டம் அதிகம் கொண்ட பகுதியாகும்.  
### வான்வழிப் போக்குவரத்து
இங்கிருந்து கோயம்புத்தூர் பன்னாட்டு வானூர்தி நிலையம் சுமார் 13 கி.மீ. தொலைவில் உள்ளது.  
## கல்வி
### பள்ளி
நேரு வித்யாலயா என்ற பெயரில் ஆரம்பிக்கப்பட்டு, பின் ஸ்ரீ நேரு வித்யாலயா மெட்ரிகுலேஷன் பள்ளியாக உயர்வு பெற்று 25 ஆண்டுகளைக் கடந்து சேவை புரிந்து கொண்டிருக்கும் பள்ளி இங்குள்ள இராபர்ட்சன் சாலையில் அமைந்துள்ளது.  
## சிறந்த காவல் நிலையம்
நாட்டிலேயே சிறந்த காவல் நிலையம் என்ற தேசிய விருதைப் பெற்றுள்ளது 'ஆர். எஸ். புரம் காவல் நிலையம்'.
# இசுதானா சியார்கியா


**இசுதானா சியார்கியா** அல்லது **சியார்கியா அரண்மனை** (மலாய்: *Istana Syarqiyyah*; ஆங்கிலம்: *Syarqiyyah palace* ஜாவி: ايستان شرقية); என்பது மலேசியா, திராங்கானு மாநிலத்தின் மன்னரான சுல்தான் மிசான் சைனல் அபிடின் (*Sultan Mizan Zainal Abidin*) அவர்களின் அதிகாரப்பூர்வ அரண்மனையாகும்.  

இந்த அரண்மனை திராங்கானு, கோலா திராங்கானு, புக்கிட் செண்டரிங் (*Bukit Chendering*) எனும் இடத்தில் அமைந்துள்ளது. இந்த அரண்மனை திராங்கானு சுல்தானின் முக்கியமான அரண்மனை; மற்றும் அனைத்து அதிகாரப்பூர்வ விழாக்களும் இந்த அரண்மனையில் நடைபெறும்.  

அரண்மனையின் உட்பகுதிக்குள் சுல்தான் மற்றும் திராங்கானுவின் அரச குடும்பங்களின் முக்கிய குடியிருப்புகள் உள்ளன. சியார்கியா (*Syarqiyyah*) என்ற பெயர் அரபு மொழியில் இருந்து பெறப்பட்டது.  

'கிழக்கு ரத்தினம்' (*East Gem*) என்று பொருள்படும். இந்த அரண்மனை கட்டுவதற்கு RM 1 பில்லியன் செலவானது என்று அறியப் படுகிறது.  

## சிறப்புக்கூறுகள்

- 9 மீட்டர் நீளம் வரை 5,000 தனித்துவமான ஓவியங்கள்.
- 100 க்கும் மேற்பட்ட அறைகள்; ஒவ்வொன்றிற்கும் வெவ்வேறு வடிவமைப்புகள்.
- 14 டன் வெண்கலக் கதவுகள்.
- மூன்று மாடி மண்டபம்.
- 865 ஏக்கர் நிலம் காடுகளால் சூழப்பட்டுள்ளது.
- 1,200 பேர் அமரும் மண்டபம்.
- 1,800 பேர் உணவருந்தும் கூடம்.
- தோட்டத்தில் நீரூற்றுகள் மற்றும் கோபுரங்கள்.
# மடகாசுகர் பக்கி



**மடகாசுகர் பக்கி** (*Madagascar nightjar*)(*கேப்ரிமுல்கசு மடகாசுகாரியென்சிசு*) என்பது கேப்ரிமுல்கிடே குடும்பத்தில் உள்ள ஒரு பறவைச் சிற்றினம் ஆகும் . இதன் தாயகம் மடகாசுகர், நோசி போராகா மற்றும் அல்தாப்ரா ஆகும். இதன் இயற்கையான வாழ்விடங்கள் மிதவெப்பமண்டல அல்லது வெப்பமண்டல ஈரமான தாழ் நில காடுகள் மற்றும் மிதவெப்பமண்டல அல்லது வெப்பமண்டல ஈரமான மலைக் காடுகள் ஆகும்.
# பலாவு பக்கி



**பலாவு பக்கி** (*Palau nightjar*)(***கேப்ரிமுல்கசு பலேனா***) என்பது பலாவுவில் மட்டும் காணப்படும் (அகணிய உயிரி) ஒரு வகை பக்கிச் சிற்றினம் ஆகும். இது முன்பு சாம்பல் பக்கியின் துணையினமாகக் கருதப்பட்டது.  

## விளக்கம்
கசுகொட்டை நிறக் கழுத்து, முதுகு மற்றும் நடுத்தர அளவிலான வால் கொண்ட ஒரு சிறிய சாம்பல்-பழுப்பு நிற பக்கியாகும். வெள்ளைத் தொண்டைப் பொட்டு மற்றும் பறக்கும்போது வெளிப்புற வால் மற்றும் இறக்கைகள் வெள்ளை முனையுடன் காணப்படும். இரவுநேரப் பறவைகளான இது, சதுப்புநிலங்கள் மற்றும் தாழ் நில காடுகளின் ஓரங்களில் காணப்படும்.
# மூன்றாம் விசயாதித்தியன்


## ஆட்சி
இன்றைய நெல்லூர் மாவட்டமான பல்லவ இராச்சியத்தின் வடக்கு எல்லைகளில் வசித்த போர்வீரர்களின் உறுதியான இனமான போயா-கோத்தமாக்களை, இவரது திறமையான தளபதி பாண்டரங்காவின் தலைமையில் நசுக்கிய பயணத்துடன் இவரது ஆட்சி தொடங்கியது. கிளர்ச்சியாளர்களின் கோட்டையான கோத்தமா மற்றும் நெல்லூரை இவரது இராணுவம் கைப்பற்றியது. கந்துகூரை தலைமையிடமாகக் கொண்டு இணைக்கப்பட்ட பிரதேசத்தின் ஆளுநராக தளபதி பாண்டரங்கா நியமிக்கப்பட்டார். ரகானா என்ற தலைவரின் பிரதேசத்தையும் இவர்கள் கைப்பற்றினர்.  

தன்னுடைய முன்னோடிகளைப் போலல்லாமல் மூன்றாம் குணக விசயாதித்தியன், இராட்டிரகூடப் பேரரசர் முதலாம் அமோகவர்சருடன் நட்புறவைப் பேணி, மேலை கங்கர் மற்றும் பிற கலகக்காரர்களின் கிளர்ச்சியை நசுக்க கங்கவாடிக்கு அனுப்பப்பட்டார்.
# சாய்பாபா காலனி



**சாய்பாபா காலனி** (*Sai Baba colony*) என்பது இந்தியா தீபகற்பத்தின் தமிழ்நாடு மாநிலத்தில் கோயம்புத்தூர் மாவட்டத்திலுள்ள ஒரு புறநகர்ப் பகுதியாகும். 1939 ஆம் ஆண்டில் இப்பகுதியில் சாய்பாபா கோயில் ஒன்று தோற்றுவிக்கப்பட்டது. தென்னிந்தியாவின் முதல் சாய்பாபா கோயிலான இக்கோயில் (தென்னிந்தியாவின் சீரடி என்றும் இக்கோயில் அழைக்கப்படுகிறது) அமைந்துள்ளதின் காரணமாக இப்பகுதி, சாய்பாபா காலனி என்ற பெயரைப் பெற்றது. சாய்பாபா காலனியில் தமிழ்நாடு அரசின் நகராட்சி நிர்வாகத் துறையின் கீழ் இயங்கும் நகரியல் பயிற்சி மைய வளாகம் ஒன்று உள்ளது.  

## அமைவிடம்
கடல் மட்டத்திலிருந்து சுமார் 462 மீட்டர் உயரத்தில் அமைந்துள்ள சாய்பாபா காலனியின் புவியியல் ஆள்கூறுகள் 11°01'25.7"N 76°56'42.7"E (அதாவது, 11.023800°N 76.945200°E) ஆகும்.  
## அருகிலுள்ள ஊர்கள்
கோயம்புத்தூர், காந்திபுரம், டாடாபாத், ஆர். எஸ். புரம், கவுண்டம்பாளையம், கணபதி, ஆவாரம்பாளையம், பாப்பநாயக்கன் பாளையம், பீளமேடு ஆகியவை சாய்பாபா காலனிக்கு அருகிலுள்ள முக்கிய ஊர்களாகும்.  
## போக்குவரத்து
### சாலைப் போக்குவரத்து
சாய்பாபா காலனியில் பேருந்து நிலையம் ஒன்று உள்ளது. ரூ.50 கோடியே 93 இலட்சம் மதிப்பீட்டில், சாய்பாபா காலனி சந்திப்பில் சுமார் 1.14 கி.மீ. நீளத்தில் மேம்பாலம் அமைக்கத் திட்டமிடப்பட்டுள்ளது.  
### தொடருந்து போக்குவரத்து
சாய்பாபா காலனியிலிருந்து சுமார் 4 கி.மீ. தூரத்தில் இருக்கும் கோயம்புத்தூர் சந்திப்பு தொடருந்து நிலையம் எப்போதும் பரபரப்புடன் காணப்படும் ஒரு தொடருந்து நிலையம்.  
### வான்வழிப் போக்குவரத்து
இங்கிருந்து சுமார் 13 கி.மீ. தொலைவில் கோயம்புத்தூர் பன்னாட்டு வானூர்தி நிலையம் அமைந்துள்ளது.  
## கல்வி
### பள்ளிகள்
வி. வி. வாணி வித்யாலயா (மெட்ரிகுலேஷன் மேல்நிலைப் பள்ளி), அங்கப்பா சீனியர் மேல்நிலை சி. பி. எஸ். இ. பள்ளி, லிசியுக்ஸ் (Lisieux) மெட்ரிகுலேஷன் மேல்நிலைப் பள்ளி ஆகியவை சாய்பாபா காலனியிலுள்ள முக்கிய பள்ளிகளாகும்.  
## பொழுதுபோக்கு
### பூங்கா
பொழுதுபோக்கிற்காக மக்கள் இங்குள்ள பாரதி பூங்கா வந்து செல்லுகின்றனர்.  
## அரசியல்
சாய்பாபா காலனியானது, கோயம்புத்தூர் மக்களவைத் தொகுதிக்கு உட்பட்டதாகும். மக்களவைத் தொகுதி உறுப்பினராக பி.ஆர். நடராஜன், 2019ஆம் ஆண்டு நடத்தப்பட்ட தேர்தலில் வெற்றி பெற்றார். மேலும், இப்பகுதி, கோயம்புத்தூர் வடக்கு (சட்டமன்றத் தொகுதி) சார்ந்தது. சட்டமன்றத் தொகுதி உறுப்பினராக அம்மன் கே. அர்ஜூனன், 2021 ஆம் ஆண்டு நடத்தப்பட்ட தேர்தலில் வெற்றி பெற்றார்.
# சிவானந்தா காலனி



**சிவானந்தா காலனி** (*Sivananda Colony*) என்பது இந்தியா தீபகற்பத்தின் தமிழ்நாடு மாநிலத்தில் கோயம்புத்தூர் மாவட்டத்திலுள்ள ஒரு புறநகர்ப் பகுதியாகும்.  

## அமைவிடம்
கடல் மட்டத்திலிருந்து சுமார் 453 மீட்டர் உயரத்தில் அமைந்துள்ள சிவானந்தா காலனி பகுதியின் புவியியல் ஆள்கூறுகள் 11°01'21.0"N 76°57'23.4"E (அதாவது, 11.022500°N 76.956500°E) ஆகும்.  
## அருகிலுள்ள ஊர்கள்
கோயம்புத்தூர், காந்திபுரம், டாடாபாத், ஆர். எஸ். புரம், கவுண்டம்பாளையம், கணபதி, ஆவாரம்பாளையம், பாப்பநாயக்கன் பாளையம், பீளமேடு, சாய்பாபா காலனி ஆகியவை சிவானந்தா காலனிக்கு அருகிலுள்ள முக்கிய ஊர்களாகும்.  
## போக்குவரத்து
### சாலைப் போக்குவரத்து
கோயம்புத்தூரில் அரசு மற்றும் தனியார் போக்குவரத்து நிறுவனங்கள் சார்பில் இயக்கப்படும் பேருந்துகளில் பெரும்பாலானவை சிவானந்தா காலனி வழியாகச் செல்கின்றன.  
### தொடருந்து போக்குவரத்து
சிவானந்தா காலனியிலுள்ள கோயம்புத்தூர் வடக்கு தொடருந்து நிலையம் தரம் உயர்த்தப்பட்டு கோவையின் இரண்டாவது சந்திப்பு தொடருந்து நிலையமாகத் திகழ வேண்டுமென, தற்போதைய கோயம்புத்தூர் தெற்கு சட்டமன்றத் தொகுதி உறுப்பினரால், மத்திய இரயில்வே துறை அமைச்சரிடம் வேண்டுகோள் விடுக்கப்பட்டுள்ளது. 24 மணி நேரமும் சுறுசுறுப்பாகக் காணப்படும் கோயம்புத்தூர் சந்திப்பு தொடருந்து நிலையம், சிவானந்தா காலனியிலிருந்து சுமார் 5 கி.மீ. தூரத்திலுள்ளது.  
### வான்வழிப் போக்குவரத்து
இங்கிருந்து 11 கி.மீ. தொலைவிலுள்ள கோயம்புத்தூர் பன்னாட்டு வானூர்தி நிலையம், தொழிலதிபர்கள் அதிகம் வந்து செல்லுவதற்கு மிகவும் பயனுள்ளதாக இருக்கிறது.  
## கல்வி
### பள்ளி
இங்குள்ள காமராஜர் மெட்ரிகுலேஷன் மேல்நிலைப் பள்ளி, மாணவர்களின் கல்வி மற்றும் செயல்திறன் ஊக்கத்திற்கு பேருதவியாக இருக்கிறது.  
## ஆன்மீகம்
### கோயில்
இங்குள்ள கற்பக விநாயகர் கோயில், தமிழ்நாடு அரசின் இந்து சமய அறநிலையத் துறை கட்டுப்பாட்டின் கீழ் இயங்குகிறது.  
## அரசியல்
சிவானந்தா காலனியானது, கோயம்புத்தூர் தெற்கு (சட்டமன்றத் தொகுதி)க்கு உட்பட்டதாகும். இதன் சட்டமன்றத் தொகுதி உறுப்பினர் வானதி சீனிவாசன் மற்றும் கோயம்புத்தூர் மக்களவைத் தொகுதி சார்ந்தது. மக்களவைத் தொகுதி உறுப்பினர் பி. ஆர். நடராஜன் ஆவார்.
# லிஸ்டு நகரம்


சிதைந்த பிரமிடு]]  

தின் பிரமிடு]]  
**லிஸ்டு அல்லது எல் லிஸ்டு** (**Lisht** or **el-Lisht**) , எகிப்து நாட்டின் தெற்கில் உள்ள கீசா மாநிலத்தில் உள்ள பண்டைய கிராமம் மற்றும் தொல்லியல் களம் ஆகும். இது எகிப்தின் தலைநகரான கெய்ரோ நகரத்திற்கு தெற்கே 91 கிலோ மீட்டர் தொலைவில் அமைந்துள்ளது. இதனருகில் பண்டைய இட்ஜ்தாவி நகரம் உள்ளது.  

பண்டைய எகிப்தை ஆண்ட மத்தியகால இராச்சியத்தை ஆண்ட் 12-ஆம் வம்சத்தின் (கிமு 1991 – கிமு 1802) மன்னர்களான முதலாம் அமெனம்ஹத் மற்றும் முதலாம் செனுஸ்ரெத் ஆகியோரின் பிரமிடுகள் லிஸ்டு நகரத்தில் உள்ளது. இம்மன்னர்களின் பிரமிடு வளாகங்களைச் சுற்றி அரச குடும்பத்தினரின் சிறிய பிரமிடுகள் மற்றும் அரச அலுவலர்களின் மஸ்தபா எனும் நினைவுக்கட்டிடங்கள் உள்ளது.  
## அகழாய்வுகள்
லிஸ்டு தொல்லியல் களத்தை பிரான்சு நாட்டு எகிப்தியவியல் அறிஞர் கஸ்டோன் மாபிரே என்பவர் 1882 முதல் 1885 வரை அகழாய்வு செய்தார். பின்னர் நியூயார்க் நகர பெருநகரக் கலை அருங்காட்சியகத்தினர் 1906 முதல் 1934 முடிய அகழாய்வு செய்தனர்.  
## இதனையும் காண்க
- பண்டைய எகிப்திய நகரங்கள்
- எகிப்தின் பிரமிடுகள் பட்டியல்
# மெரென்ரே


மெரென்ரேயின் பட்டப்பெயர்கள் பொறித்த சிறு மரப்பெட்டி]]  
**மெரென்ரே** (**Merenre Nemtyemsaf I**) (பொருள்:இரா கடவுளால் ஆசிர்வதிக்கப்பட்டவர்), பண்டைய எகிப்தின் பழைய இராச்சியத்தை ஆண்ட ஆறாம் வம்சத்தின் நான்காம் பார்வோன் ஆவார். இவர் எகிப்தை கிமு 2287 – 2278 முடிய 11 ஆண்டுகள் ஆண்டார். தெற்கு சக்காரா நகரத்தில் இவர் கட்டிய பிரமிடு உள்ளது.  
## இதனையும் காண்க
- பாரோக்களின் பட்டியல்
- எகிப்தின் பிரமிடுகள் பட்டியல்
# கெர்ப் உசைன் கோயில்



**கெர்ப் உசைன் கோயில்**, (The temple of **Gerf Hussein**) (எகிப்திய மொழியில் கடவுள் *தாவின் இல்லம்*), பண்டைய எகிப்தை ஆண்ட புது எகிப்திய இராச்சியத்தின் நூபியா பகுதி ஆளுநர் *செதாவ்* என்பவர் இக்கோயிலைக் கட்டி, 19-ஆம் வம்சத்தின் (கிமு 1292 - கிமு 1189) மன்னர் இரண்டாம் ராமேசுவிற்கு அர்ப்பணித்தார். இக்கோயில் மேல் எகிப்தில் பாயும் நைல் நதியின் கரையில், அஸ்வானுக்கு தெற்கே 90 கிலோ மீட்டர் தொலைவில் அமைந்துள்ளது. இக்கோயிலின் ஒரு பகுதி பாறையைக் குடைந்து கட்டப்பட்டது. இக்கோயில் எகிப்தியக் கடவுள்களான தாவ், ஆத்தோர் மற்றும் பார்வோன் இரண்டாம் ராமேசஸ் ஆகியோர்களுக்கு அர்ப்பணிக்கப்பட்டதாகும்.முழுவதும் சிதிலமடைந்த இக்கோயில், தற்போது பகுதியளவு சீரமைத்து கட்டப்பட்டது.  
## கோயில் காட்சிகள்

## இதனையும் காண்க
- பண்டைய எகிப்தியக் கடவுள்கள்
- எகிப்தியக் கோவில்கள்
- பண்டைய எகிப்தியக் கட்டிடக்கலை
# பிறழ்சாட்சி

**பிறழ்சாட்சி** (*Hostile witness*) என்பது ஒரு தரப்புக்கு சாட்சி சொல்ல வந்து அதற்கு மாறாக சாட்சியம் அளிக்கின்றவரைக் குறிப்பிடுவதாகும். இந்தியக் குற்றவியல் நடைமுறைச் சட்டத்தின் பிரிவு 161ன் கீழ் குற்ற வழக்குகளில் காவல் துறை அதிகாரி அல்லது அரசு கூறும் பொறுப்பான அதிகாரி வாக்குமூலம் அளிப்பதைப் பதிவு செய்வர். இவர்களை அரசுத் தரப்புச் சாட்சிகள் என்பர். குற்றம் சாட்டப்பட்டவருக்கு எதிராக நீதிமன்றத்தில் குற்றப்பத்திரிகை தாக்கல் செய்யும் போது, இந்தச் சாட்சிகளின் வாக்குமூலங்களும் இதர ஆவணங்களும் குற்றம் சாட்டப்பட்டவருக்கு ஒரு படி வழங்கப்படும்.  

நீதிமன்றத்தில் குற்ற வழக்கு விசாரணைக்கு வரும் போது, ஏற்கனவே காவல்துறை ஆய்வாளரிடம் கொடுத்த வாக்குமூலம் அடிப்படையில் அரசுத் தரப்புச் சாட்சிகள் சாட்சியம் சொல்ல வேண்டும். அவர்கள் அவ்வாறு சொல்லாமல் மாற்றி சாட்சியம் அளிக்கும்போது, அத்தகைய சாட்சிகளை **பிறழ் சாட்சி** என்பர்.  

சாட்சிகள் பிறழ் சாட்சிகளாக மாறிவிட்டால் குற்றவாளிகளின் வழக்கறிஞருக்கு குறுக்கு விசாரணை செய்ய வேண்டிய அவசியம் இல்லை. ஆனால் அப்படிப்பட்ட பிறழ் சாட்சியை, நீதிமன்றத்தின் அனுமதியோடு அரசு வழக்கறிஞர் குறுக்கு விசாரணை செய்லாம்.  

## பிறழ்சாட்சிக்குத் தண்டனை

ஒரு குற்ற வழக்கில், காவல் துறையின் விசாரணைக்கு முன்னர், ஒரு சாட்சி இந்தியக் குற்றவியல் நடைமுறைச் சட்டம், பிரிவு 164-இன் கீழ் நீதித்துறை நடுவரிடம் நேரில் கூறிய வாக்குமூலத்தை அல்லது சமர்ப்பித்த ஆவணத்தை வழக்கு நடைபெறும் போது, முன்னர் தான் கூறிய சாட்சியத்தை மறுத்துக் கூறி பிறழ்சாட்சியாக மாறினால் நீதிமன்றத்தை அவமதித்த குற்றச்சாட்டிற்கு ஆளாக நேரிடும்.
# மாநிலங்களவைத் தேர்தல்கள் 2006


**மாநிலங்களவைத் தேர்தல்கள் 2006** (*2006 Rajya Sabha elections*) என்பது இந்திய நாடாளுமன்றத்தின் மேலவையான மாநிலங்களவையின் உறுப்பினர்களைத் தேர்ந்தெடுப்பதற்காக 2006ஆம் ஆண்டு பல்வேறு நாட்களில் நடைபெற்ற தேர்தல்கள் ஆகும். சிக்கிமிலிருந்து ஒரு உறுப்பினரையும், 15 மாநிலங்களிலிருந்து 58 உறுப்பினர்களையும், ஜார்கண்டிலிருந்து இரண்டு உறுப்பினர்களையும், கேரளாவிலிருந்து மூன்று உறுப்பினர்களையும், மாநிலங்களவைக்குத் தேர்ந்தெடுக்க இத்தேர்தல்கள் நடைபெற்றன.  

## தேர்தல்கள்
பல்வேறு மாநிலங்களைச் சேர்ந்த உறுப்பினர்களைத் தேர்ந்தெடுப்பதற்கான தேர்தல் நடைபெற்றது.  

### தேர்ந்தெடுக்கப்பட்ட உறுப்பினர்கள்
2006-ல் நடைபெற்ற தேர்தலில் பின்வரும் உறுப்பினர்கள் தேர்ந்தெடுக்கப்பட்டனர். *பட்டியல் முழுமையடையவில்லை.*  
**மாநிலங்களவை உறுப்பினர்கள் பதவிக்காலம் 2006-2012**

| சிக்கிம் | ஓங்டன் செரிங் லெப்சா | சிஜமு |  |
| --- | --- | --- | --- |
| தில்லி | கரண் சிங் | இதேகா |  |
| தில்லி | ஜனார்தன் திவேதி | இதேகா |  |
| தில்லி | பர்வேஸ் ஹஷ்மி | இதேகா |  |
| ஆந்திரப்பிரதேசம் | சையத் அஜீஸ் பாஷா | சிபை |  |
| ஆந்திரப்பிரதேசம் | கே.கேசவ ராவ் | இதேகா |  |
| ஆந்திரப்பிரதேசம் | தாசரி நாராயண ராவ் | இதேகா |  |
| ஆந்திரப்பிரதேசம் | ரஷித் ஆல்வி | இதேகா |  |
| ஆந்திரப்பிரதேசம் | ஜி. சஞ்சீவ ரெட்டி | இதேகா |  |
| ஆந்திரப்பிரதேசம் | எம்.வி. மைசூரா ரெட்டி | தெதே |  |
| பீகார் | எஸ்.எஸ். அலுவாலியா | பாஜக |  |
| சார்க்கண்டு | மாபெல் ரெபெல்லோ | இதேகா |  |
| கேரளம் | பி. ஜே. குரியன் | இதேகா |  |
| கேரளம் | கே. ஈ. இசுமாயில் | சிபிஐ |  |
| கேரளம் | பி. ஆர். இராஜன் | சிபிஎம் | } |

## இடைத்தேர்தல்
2006-ம் ஆண்டு கீழ்க்கண்ட இடைத்தேர்தல் நடைபெற்றது.  

- 28/03/2006 அன்று ஒரிசாவில் காலியாக உள்ள பதவிக்கு இடைத்தேர்தல் நடத்தப்பட்டது. 23 திசம்பர் 2005 அன்று சத்ரபால் சிங் லோதா வெளியேற்றப்பட்டதால் இத்தேர்தல் நடைபெற்றது. இவரது பதவிக்காலம் 1 சூலை 2010 அன்று முடிவடைந்தது.
- 15.06.2006 அன்று 16.03.2006 அன்று வரை பதவி உள்ள உறுப்பினர் ஜெயா பச்சன் தகுதி நீக்கம் செய்யப்பட்டதால் இடைத்தேர்தல் நடைபெற்றது. 29.03.2006 அனில் அம்பானி பதவி விலகியதால் உத்தரப் பிரதேசத்தில் காலியாக உள்ள பதவிக்கு 15/06/2006 அன்று இடைத்தேர்தல் நடத்தப்பட்டது.
- 15/06/2006 அன்று இடைத்தேர்தல் 03.05.2006 அன்று உறுப்பினர் பிரமோத் மகாஜன் மரணமடைந்ததாலும், உறுப்பினர் குலாம் நபி ஆசாத் 29.04.2006 அன்று பதவி விலகியதாலும் மகாராட்டிரா மற்றும் ஜம்மு மற்றும் காஷ்மீர் ஆகிய மாநிலங்களில் இடைத்தேர்தல் நடத்தப்பட்டது.
- 18/09/2006 அன்று மகாராஷ்டிராவிலிருந்து காலியாக உள்ள இடத்திற்கான இடைத்தேர்தல் நடைபெற்றது. வசந்த் சவான் 11 சூலை 2006 அன்று இறந்ததால் இடைத்தேர்தல் நடத்தப்பட்டது. இவரது பதவிக்காலம் 2 ஏப்ரல் 2012 வரை இருந்தது.
- 10 அக்டோபர் 2006 அன்று, லலித் சூரி இறந்ததால் உத்தரப் பிரதேசத்திலிருந்து காலியாக உள்ள இடத்துக்கு 11/12/2006 அன்று இடைத்தேர்தல் நடத்தப்பட்டது. இவரது பதவிக்காலம் 4 சூலை 2010 அன்று முடிவடைந்தது.
# மாநிலங்களவைத் தேர்தல்கள் 2007


**மாநிலங்களவைத் தேர்தல்கள் 2007** (*2007 Rajya Sabha elections*) என்பது இந்திய நாடாளுமன்றத்தின் மேலவையான மாநிலங்களவை உறுப்பினர்களைத் தேர்ந்தெடுப்பதற்காக 2007ஆம் ஆண்டு பல்வேறு **நாட்களில் நடைபெற்ற தேர்தல்கள்** ஆகும்.  

## தேர்தல்கள்
பல்வேறு மாநிலங்களைச் சேர்ந்த உறுப்பினர்களைத் தேர்ந்தெடுக்கத் தேர்தல் நடைபெற்றது.  

### தேர்ந்தெடுக்கப்பட்ட உறுப்பினர்கள்
2007-ல் நடைபெற்ற தேர்தலில் பின்வரும் உறுப்பினர்கள் தேர்ந்தெடுக்கப்பட்டனர். இவர்கள் 2007-2013 காலத்திற்கு உறுப்பினர்களாக இருந்தனர். பதவி விலகல் அல்லது பதவிக்காலத்திற்கு முன் மரணம் ஏற்பட்டால் தவிர, 2013ஆம் ஆண்டில் ஓய்வு பெற்றனர். *பட்டியல் முழுமையடையவில்லை.*  
**2007-2013 காலத்திற்கான மாநிலங்களவை உறுப்பினர்கள்**

| - | அசாம் | மன்மோகன் சிங் | இதேகா |
| --- | --- | --- | --- |
| அசாம் | குமார் தீபக் தாஸ் | ஏஜிபி |  |
| - | தமிழ்நாடு | அ.இளவரசன் | அதிமுக |
| தமிழ்நாடு | கனிமொழி | தி.மு.க |  |
| தமிழ்நாடு | திருச்சி சிவா | தி.மு.க |  |
| தமிழ்நாடு | பி.எஸ்.ஞானதேசிகன் | இதேகா |  |
| தமிழ்நாடு | வி.மைத்ரேயன் | அதிமுக |  |
| தமிழ்நாடு | து. ராஜா | சிபிஐ |  |
| - | } |  |  |

## இடைத்தேர்தல்
2007ஆம் ஆண்டு கீழ்க்கண்ட இடைத்தேர்தல் நடைபெற்றது.  

- சுமித்ரா மகாஜனின் மற்றும் சுக்பன்ஸ் கவுர் பிந்தர் இறந்ததால், பஞ்சாப் மற்றும் அரியானாவிலிருந்து காலியாக உள்ள இடங்களுக்கு 29 மார்ச் 2007 அன்று இடைத்தேர்தல் நடைபெற்றது.
- மேற்கு வங்காளம் - முகமது அமீன் - சிபிஎம் (தேர்தல் 17/05/2007; 2011 வரை)(சித்தபிரதா மஜும்தாரின் மரணம்)
# குசும் இராய்

**குசும் இராய்** (பிறப்பு 14 ஆகத்து 1968) என்பவர் இந்திய அரசியல்வாதியும் இந்திய நாடாளுமன்றத்தின் மேலவையான மாநிலங்களவையின் மேனாள் உறுப்பினர் ஆவார்.  

இவர் பாரதிய ஜனதா கட்சியின் தலைவரும் பாரதிய ஜனதா கட்சியின் மூத்த பெண் தலைவரும் உ. பி. மகளிர் ஆணையத்தின் முன்னாள் தலைவரும் கட்சியின் மகிளா மோர்ச்சாவின் தேசியத் துணைத் தலைவரும் ஆவார். முன்னதாக உத்தரப்பிரதேச மாநிலத்தில் பொதுப்பணித் துறையின் அமைச்சராகவும் இருந்துள்ளார்.
# பூசன் இலால் சாங்டே



**பூசன் இலால் சாங்டே** (*Bhushan Lal Jangde*) என்பவர் பாரதிய ஜனதா கட்சியினைச் சார்ந்த இந்திய அரசியல்வாதி ஆவார். இவர் இந்திய நாடாளுமன்றத்தின் மேலவையான மாநிலங்களவையில் சத்தீசுகரைப் பிரதிநிதித்துவப்படுத்தும் வகையில் நாடாளுமன்ற உறுப்பினராக உள்ளார். இவர் ஒரு ஆயுர்வேத மருத்துவர் ஆவார்.
# சுரேந்திர மோதிலால் பட்டேல்

**சுரேந்திர மோதிலால் பட்டேல்** (*Surendra Motilal Patel*)(பிறப்பு: திசம்பர் 11, 1937 கடா, தா-சோஜித்ரா) பாரதிய ஜனதா கட்சியினைச் சார்ந்த இந்திய அரசியல்வாதி மற்றும் நாடாளுமன்றத்தின் மேலவையான மாநிலங்களவின் குஜராத்தைப் பிரதிநிதித்துவப்படுத்தும் இந்திய நாடாளுமன்ற உறுப்பினர் ஆவார். இவர் ஆகத்து 2005 முதல் ஆகத்து 2011 வரை பதவியிலிருந்தார்.  

பட்டேல் பொறியியல் பட்டதாரி ஆவார். இவர் சாங்காவில் உள்ள சரோதர் அறிவியல் மற்றும் தொழில்நுட்ப பல்கலைக்கழகத்தின் (மாநில பல்கலைக்கழக சட்டத்தின் கீழ் மாநில தனியார் பல்கலைக்கழகம், 2009) தலைவராக உள்ளார். இவரது நாடாளுமன்றத் தொகுதி மேம்பாட்டு நிதியானது கிராமப்புறங்களில் பள்ளிகளின் உள்கட்டமைப்பு மேம்பாட்டிற்காக ஒதுக்கப்படுகிறது.
# புன்னிலப் பக்கி


**புன்னிலப் பக்கி** (*Savanna nightjar*)(*கேபரிகசு அபினீசு*) என்பது தெற்கு மற்றும் தென்கிழக்கு ஆசியாவில் காணப்படும் ஒரு வகை இரவு பக்கி ஆகும். எட்டு துணையினங்கள் இந்தச் சிற்றினத்தின் கீழ் அங்கீகரிக்கப்பட்டுள்ளன. அவை: கே. அ. *மான்டிகோலசு*, *கே. அ. அமோயென்சிசு*, *கே. அ. இசுடிக்டோமசு*, *கே. அ. அபினிசு*, *கே. அ. திமோரென்சிசு*, *கே. அ. கிரிசேடசு*, *கே. அ. மைண்டனென்சிசு* மற்றும் *சி. ஏ. புரோபின்கசு.* இதன் வாழ்விடம் திறந்தவெளி காடுகள் மற்றும் புதர்கள் நிறைந்த பகுதிகள் ஆகும். இதன் நீளம் சுமார் ஆகும். உடலின் மேல் பகுதிகள் பழுப்பு-சாம்பல் மற்றும் புழுவார்த்தமாதிரி, வெளிர் பழுப்பு நிறப் புள்ளிகளுடன் இருக்கும். கீழ்ப்பகுதி பழுப்பு நிறத்தில், சிறிய கோடுகளுடன் இருக்கும். புன்னிலப் பக்கி இரவாடுதல் வகையினைச் சார்ந்தது. இதன் சிறப்பியல்பான உரத்த சிணுங்கல் இதனை அடையாளம் காணப்பயன்படக்கூடியது. முக்கியமாக மாலை நேரத்தில் பறக்கும் போது இந்த சிணுங்கல்கள் கேட்கும். பன்னாட்டு இயற்கைப் பாதுகாப்புச் சங்கத்தின் செம்பட்டியலில் தீவாய்ப்புக் கவலை குறைந்த இனமாக மதிப்பிட்டுள்ளது. ஏனெனில் இது ஒரு பெரிய வரம்பினையும் எண்ணிக்கையினையும் கொண்டுள்ளது.
# சால்வதோரி பக்கி


**சால்வதோரி பக்கி** (Salvadori's nightjar)(*கேப்ரிமுல்கசு புல்செல்லசு*) என்பது கேப்ரிமுல்கிடே குடும்பத்தில் உள்ள ஒரு வகை பக்கி ஆகும் . இது சுமத்ரா மற்றும் சாவகம் தீவில் காணப்படும். இது இந்தோனேசியாவில் மட்டுமே காணப்படும் அகணிய உயிரியாகும்.  

இதன் இயற்கையான வாழ்விடங்கள் மிதவெப்பமண்டல அல்லது வெப்பமண்டல ஈரமான தாழ் நிலக் காடுகள் மற்றும் மிதவெப்பமண்டல அல்லது வெப்பமண்டல ஈரமான மலைக் காடுகள் ஆகும். இது வாழ்விட இழப்பால் அச்சுறுத்தப்படுகிறது.
# பிரிகோஜினின் பக்கி


**பிரிகோஜின் பக்கி** (*Prigogine's nightjar*)(*கேப்ரிமுல்கசு பிரிகோஜினி*) அல்லது **இடோம்ப்வே பக்கி** என்பது வெப்பமண்டல மத்திய ஆப்பிரிக்காவின் காணப்படும் பறவை சிற்றினமாகும். இது ஆகத்து 1955-ல் ஜயரில் உள்ள இடோம்ப்வே மலைகளில் எடுக்கப்பட்ட ஒரே ஒரு மாதிரியிலிருந்து அறியப்படுகிறது.  

## விளக்கம்
பிரிகோஜின் பக்கி காட்டுப்பகுதியில் வாழும் சிற்றினமாகத் தோன்றுகிறது. ஆனால் இதன் பழக்கவழக்கங்கள் அல்லது இனப்பெருக்கம் குறித்து எதுவும் தெரியவில்லை. இருப்பினும் இது இதன் உறவினர்களைப் போல வெற்று தரையில் கூடு கட்ட வாய்ப்புள்ளது. இது மற்ற இரவு பக்கிகளைப் போலவே இரவு நேரத்தில் பூச்சிகளை உண்ணும் பறவையாகும்.  

பிரிகோஜின் பக்கியானது ஒரு சிறிய பறவையாகும். இது 19 செ.மீ. நீளம் வரை வளரக்கூடியது. குட்டை வால் மற்றும் பெரிய தலையினைக் கொண்டது. முதிர்ச்சியடைந்த பெண் பறவை கரும்பழுப்பு நிறத்தில் அதிக புள்ளிகளுடன் இருக்கும். பறக்கும் போது இது பழுப்பு நிறமாகக் காணப்படும். இதன் உறவினர்கள் பலவற்றில் காணப்படும் வெள்ளை இறக்கை அடையாளங்கள் இதில் இல்லை. வெளிறிய பழுப்பு நிற இறக்கை புள்ளிகள் மற்றும் வெண்மையான வால் இறகு முனைகள் உள்ளன.  

இதனுடைய பொதுவான பெயர் மற்றும் இருசொல் பெயர் பறவையியல் வல்லுநர் அலெக்சாந்தரே பிரிகோஜினை நினைவுபடுத்துகிறது.
# சோம்ப்ரே பக்கி


**சோம்ப்ரே பக்கி** (***கேப்ரிமுல்கசு பிரேனாடசு***) என்பது கேப்ரிமுல்கிடே குடும்பத்தினைச் சார்ந்த பறவைச் சிற்றினம் ஆகும். இதன் தாயகம் கிழக்கு ஆப்பிரிக்கா ஆகும்.  

## விளக்கம்
சோம்ப்ரே பக்கி தங்க-நிறமுடைய நடுத்தர அளவிலான வழக்கமான பக்கியாகும். இரு பாலின பறவைகளின் வெளிப்புற இறக்கைகளிலும் வாலின் மூலைகளிலும் சிறிய வெளிர் அடையாளங்கள் உள்ளன. இவை ஆண்களில் பெரியதாகவும் வெண்மையாகவும், பெண்களில் சிறியதாகவும், அதிக உப்பியதாகவும் இருக்கும். அரிதாக சவன்னா மற்றும் புல்வெளி வாழ்விடங்களில் காணப்படும்.
# வடகிழக்கு மலை கட்டுவிரியன்


**வடகிழக்கு மலை கட்டுவிரியன்** என்பது (Bungarus bungaroides-*பங்காரசு பங்காரோயிடிசு*) எலாபிடே குடும்பத்தினைச் சார்ந்த ஒரு நச்சு பாம்பு சிற்றினமாகும்.  

## விளக்கம்
இது ஒரு மிதமான முதல் பெரிய அளவிலான கட்டுவிரியன் பாம்பு ஆகும். இதனைக் கீழ்க்கண்ட பண்புகள் அடிப்படையில் அடையாளம் காணலாம்.  

- நடுப்பகுதியில் நீள வரிசைகளில் 15 முதுகு செதில்கள் காணப்படும். இச்செதில்களின் முன்புறம் சற்று பெரிதாகக் காணப்படுகின்றன, ஆனால் பின்புறமாகத் தெளிவாகப் பெரிதாக்கப்படுகின்றன.
- வால் பக்க தகடுகள் பொதுவாக முன்புறமாகப் பிரிக்கப்படுகின்றன. இவை சில சமயங்களில் சில ஒற்றையாக இருக்கலாம், ஆனால் எப்போதும் முனைக்கு அருகில் பிரிக்கப்படுகின்றன.
- வயிற்றுச் செதில்கள் 220–237; வால் பக்கத்தில் 44-51
- முதுகில் வழுவழுப்பான, கருப்பு நிறத்தில் மிகக் குறுகிய வெள்ளை முதல் வெளிறிய மஞ்சள் நிற கோடுகள் அல்லது குறுக்கு பட்டைகளைக் கொண்டுள்ளது. வயிற்றில், அகன்ற குறுக்கு பட்டைகள் உள்ளன.
- தலை கழுத்திலிருந்து சற்று வித்தியாசமானதாக உள்ளது. தலையின் மேற்பகுதி தட்டையானது. மூக்கு மழுங்கியது.
- ஆண் பாம்பின் மொத்த நீளம் 1400 மிமீ ஆகும்; வால் நீளம் 160 மிமீ

## பரவலும் வாழிடமும்
இந்தச் சிற்றினம் மியான்மர், இந்தியா (அசாம், கசார் மாவட்டம், சிக்கிம்), நேபாளம் மற்றும் வியட்நாம் ஆகிய நாடுகளில் 2040 மீட்டர் உயரத்தில் காணப்படுகிறது. இதே போல் திபெத்திலும் "செர்ரா புஞ்சி, காசி மலைகள், மேகாலயா, இந்தியா" என வகை இடம் கொடுக்கப்பட்டுள்ளது.
# பேட்சு பக்கி



**பேட்சு பக்கி** (*Bates's nightjar*)(***கேப்ரிமுல்கசு பேட்சி***) அல்லது **வன பக்கி**, என்பது மேற்கு சகாரா-கீழமை ஆப்பிரிக்காவின் மழைக்காடுகளில் காணப்படும் கேப்ரிமுல்கிடே குடும்பத்தைச் சேர்ந்த ஒரு பறவை சிற்றினமாகும்.  

## விளக்கம்
பேட்சு பக்கி ஒரு பெரிய, அடர் நிறப் பக்கியாகும். இது ஓய்வாக அமர்ந்திருக்கும் நேரத்தில் இதன் பெரிய தலை மற்றும் நீண்ட வால் தெரியும். மேல் பகுதிகள் மற்றும் இறக்கை மறைப்புகள் அடர் பழுப்பு நிறத்திலும் கருப்பு மற்றும் பழுப்பு கலந்த மஞ்சள் கோடுகளுடனும் புள்ளிகளுடன் காணப்படும். பின் கழுத்தில் பொதுவாகத் தெளிவற்ற பழுப்பு கலந்த மஞ்சள் கழுத்துப்பட்டை உள்ளது. இது சில பறவைகளில் மிகவும் தெளிவாகக் காணப்படும். மார்பு பகுதி கரும்புள்ளிகளுடன் கரும் பழுப்பு நிறமாகவும், வயிற்றுப்பகுதியில் பட்டையும் தொண்டைப்பகுதி வெண்மையாகவும் இருக்கும். பறக்கும் போது ஆண் பறவையின் இறக்கையின் நுனியில் சிறிய வெள்ளை புள்ளியும், இரண்டு வெளிப்புற வால் இறகில் வெள்ளை முனைகளும் தெரியும். பெண் பக்கி வெளிர் நிறத்தில் இறக்கைகள் அல்லது வெளிப்புற வால் மீது புள்ளிகள் இல்லாமல் காணப்படும். இவை 29 முதல் 31 செ. மீ. நீளத்துடன் 89 முதல் 112 கிராம் எடை கொண்டது.  

### குரல்
பேட்சு பக்கியின் ஓசை சத்தமாக "*ஹவ் ஹூவ்வ்வ்வ்வ்வ்வ்வ்*" என்ற முதல் குறிப்பைத் தொடர்ந்து இடைநிறுத்தம் மற்றும் மீண்டும் மீண்டும் ஒலிக்கும் தொடர் குறிப்புகளுடன் இருக்கும்.  

## பரவல்
பேட்சு பக்கி பரவல் துண்டு துண்டாகத் தொடர்ச்சியற்று காணப்படும். இதன் ஒரு பகுதி தெற்கு கேமரூனிலும், மற்றொன்று மேற்கு கேமரூன், காபோன், தெற்கு மத்திய ஆப்பிரிக்கக் குடியரசு மற்றும் மேற்கு கொங்கோ குடியரசில் காணப்படுகிறது. மூன்றாவது மேற்கு காங்கோவில் தனித்தனியாகக் காணப்படுகிறது. மற்றொன்று கிழக்கு காங்கோ மற்றும் வடமேற்கு காங்கோ மக்களாட்சிக் குடியரசில் காணப்படுகின்றது. காங்கோ மக்களாட்சிக் குடியரசு, ஐந்தாவது எண்ணிக்கை காங்கோ மக்களாட்சிக் குடியரசு முழுவதும் மற்றும் கிழக்கு உகாண்டாவில் உள்ள புவாம்பா வனப்பகுதியிலும் காணப்படும்.  

## வாழிடம்
பேட்சு பக்கி முக்கியமாகத் தாழ் நில முதன்மை மழைக்காடுகளில் வாழ்கின்றன. இங்கு இது வன விளிம்புகளை விரும்புகிறது. இவை தண்ணீருக்கு அருகில், குறிப்பாக ஆறுகள் அல்லது வெள்ளம் சூழ்ந்த காடுகளுக்கு அருகில் இருக்கலாம். முதன்மையாக மழைக்காடுகளின் விளிம்பிற்கு அருகிலும் இதனையடுத்து இரண்டாம் நிலை காடுகளிலும் தோட்டங்களிலும் காணலாம்.  

## நடத்தை
பெரும்பாலான பக்கிகளைப் போலவே, பேட்சின் பக்கியும் இரவு நேரப் பறவையாகும். இது தரையிலோ, மரம் செடியற்றப் பகுதிகளிலோ அல்லது பாதைகளிலோ அல்லது பல மீட்டர் உயரத்தில் ஒரு மரமயவேறி மீது அமர்ந்திருக்கும். கும்பிடுபூச்சி, சிள்வண்டு, வெட்டுக்கிளி, வண்டு மற்றும் அந்துப்பூச்சிகள் போன்ற இரையை உண்ணும். இது கூடு கட்டுவதில்லை மற்றும் ஒற்றை முட்டையினை நேரடியாக வெற்று நிலத்தில் அல்லது இலைசூழ்ந்த குப்பைகளுக்கு மத்தியில் இடும். கூடு சில நேரங்களில் பாதைகள் அல்லது தடங்களில் இருக்கும். இனப்பெருக்க காலம் காபோனில் டிசம்பர் முதல் ஜனவரி வரை மற்றும் காங்கோ ஜனநாயகக் குடியரசில் அனைத்து கிழிந்துவிடும்.
# நுபியன் பக்கி



**நுபியன் பக்கி** (*Nubian nightjar*; ***கேப்ரிமுல்கசு நுபிகசு***) என்பது கேப்ரிமுல்கிடே குடும்பத்தில் உள்ள ஒரு பக்கி சிற்றினம் ஆகும். இது சீபூத்தி, எகிப்து, எரித்திரியா, எத்தியோப்பியா, இஸ்ரேல், கென்யா, ஓமான், சவுதி அரேபியா, சோமாலியா, சூடான் மற்றும் ஏமன் ஆகிய நாடுகளில் காணப்படுகிறது.  

## விளக்கம்
நுபியன் பக்கி 20 முதல் 22 செ.மீ. நீளம் உடையது. இது ஓர் இரவு நேரப் பறவையாகும். இது பெரிய கண்கள் மற்றும் பெரிய அலகினைக் கொண்டது. பெரிய அலகு இரவில் இரையினை தேட உதவுகிறது. இப்பறவை மூரிசு பக்கியினை ஒத்திருக்கிறது. ஆனால் சிறியது. மூரிசு பக்கியுடன் ஒப்பிடும்போது சிறிய வால் மற்றும் மழுங்கிய இறக்கைகள் கொண்டது. மற்றொரு சிறப்பியல்பு அம்சமாகக் கழுத்தில் செம்பழுப்பு பட்டை காணப்படும். மற்ற பக்கிகளுடன் ஒப்பிடும்போது வெள்ளை இறக்கை புள்ளிகள் இறக்கையின் நுனியில் இல்லாமல் உட்பகுதியில் காணப்படும்.  

நுபியன் பக்கி மேற்குப் பலேர்க்டிக்கில் உள்ள மிகச்சிறிய பக்கியாகும் (ஸ்னோ & பெர்ரின்ஸ், 1998). கிழக்கு ஆபிரிக்காவின் வறண்ட பகுதியில் இந்தச் சிற்றினம் ஒப்பீட்டளவில் பரவலாக உள்ளது (பெர்ல்மான், 2008). மத்திய கிழக்கில், தெற்கு பலத்தீனத்தில் பிளவு பள்ளத்தாக்கு மற்றும் தெற்கு அரேபியத் தீபகற்பத்தின் செங்கடல் கடற்கரையில் இது காணப்படுகின்றது (*பேர்ட்லைப் இன்டர்நேஷனல்*, 2012). பறவையின் முந்தைய வரம்பில் சாக்கடல், அகாபா, பிடான் பள்ளத்தாக்கு மற்றும் தசான் ஆகியவை அடங்கும். ஆனால் அது இப்போது வாழ்விட அழிவின் விளைவாக பிஃபா இயற்கை காப்பகம் வரை கட்டுப்படுத்தப்பட்டுள்ளது.
# சைக்கீசு பக்கி



**சைக்கீசு பக்கி** (*Sykes's nightjar*) அல்லது **சிந்து** **பக்கி** (***கேப்ரிமுல்கசு மகக்ரட்டென்சிசு***) என்பது தெற்காசியாவில் வடமேற்கு பகுதியில் காணப்படும் ஒரு பக்கிச் சிற்றினமாகும்.  

இந்தியாவில் பிரித்தானிய இராணுவத்தில் பணியாற்றிய *கர்னல்* வில்லியம் என்றி சைக்சின் நினைவாக இந்தப் பக்கியின் சிற்றினப் பெயர் இடப்பட்டுள்ளது.  

## விளக்கம்
சைக்கீசு பக்கி குட்டையான வால் கொண்ட சிறிய, வெளிர் சாம்பல் நிற பறவையாகும். வால் மீது மெல்லிய கருப்புத் தடுப்பு, மேல் பகுதியில் சிறிய கரும் புள்ளிகள் காணப்படும். துரு நிற கழுத்துடன் இறக்கைகளில் ஒப்பீட்டளவில் மங்கலான துரு நிறப் புள்ளிகள் கொண்டது. இரவாடி வகையினைச் சார்ந்த இந்த பக்கி, வறண்ட புதர் மற்றும் புல்வெளிகளில் வாழ்கிறது.
# எல் அலி விண்கல்

**எல் அலி விண்கல்** (*El Ali meteorite*) 15.2 டன் (16,800 கிலோ) எடையுள்ள ஒரு விண்கல்லாகும். சோமாலியாவில் உள்ள உள்ளூர் மக்களால் பல தலைமுறைகளாக அறியப்பட்டிருந்தாலும் முதலில் 2020 ஆம் ஆண்டில் அறிவியல் பூர்வமாக அடையாளம் காணப்பட்டது. கிழக்கு ஆப்பிரிக்காவின் சோமாலிய நாட்டு கிராமப்புற பகுதியான எல் அலியில் கண்டுபிடிக்கப்பட்டதால் விண்கல்லுக்கு, எல் அலி விண்கல் எனப் பெயர் வைத்தனர்.  

## வரலாறு
எல் அலிக்கு வடக்கே 15 கிலோமீட்டர் தொலைவில் உள்ள சுண்ணாம்புப் பள்ளத்தாக்கில் 4°17.281'வடக்கு, 44°53.893'கிழக்கு என்ற உலகளாவிய நிலைப்படுத்தல் அமைப்புத் திட்டப் பகுதியில் 2020 ஆம் ஆண்டு செப்டம்பர் மாதத்தில் கண்டுபிடிக்கப்பட்டது. உள்ளூர் மக்கள் ஐந்து முதல் ஏழு தலைமுறைகளுக்கு இடையில் இப்பாறையைப் பற்றி அறிந்திருக்கின்றனர். அந்நாட்டு பாடல்கள், நாட்டுப்புறக் கதைகள், நடனங்கள் மற்றும் கவிதைகளில் இக்கல் இடம்பெற்றுள்ளது. ஆல்பர்ட்டா பல்கலைக்கழகத்தின் மின்னணு நுண்ணுழைகோல் ஆய்வகத்தின் தலைவரான ஆண்ட்ரூ உலோகாக்கு என்பவரால் கனிமங்கள் அடையாளம் காணப்பட்டன. எலாலைட்டு என்ற கல்லின் பெயரானது அந்த கல் விழுந்த கிராமத்தின் பெயரான எல் அலியின் பெயரை அடிப்படையாகக் கொண்டு பெயரிடப்பட்டது. இரண்டாவது கனிமத்தின் பெயரானது நாசா விஞ்ஞானி இலிண்டி எல்கின்சு-டாண்டனின் பெயரை அடிப்படையாகக் கொண்டு எல்கின்சுடன்டோனைட்டு என்று பெயரிடப்பட்டது.  

இரண்டு கனிமங்களின் செயற்கைப் பதிப்புகளும் 1980 ஆம் ஆண்டுகளில் பிரெஞ்சு ஆய்வகத்தில் தயாரிக்கப்பட்டன. ஆனால் இயற்கையில் காணப்படும் வரை அவை கனிமமாக வகைப்படுத்தப்படவில்லை.
# சித்தாபுதூர்



**சித்தாபுதூர்** (*Siddhapudur*) என்பது இந்தியா தீபகற்பத்தின் தமிழ்நாடு மாநிலத்தில் கோயம்புத்தூர் மாவட்டத்திலுள்ள ஒரு புறநகர்ப் பகுதியாகும். கோயம்புத்தூர் மத்திய சிறைச்சாலை, சித்தாபுதூரிலிருந்து சுமார் 3.5 கி.மீ. தூரத்தில், டாக்டர் நஞ்சப்பா சாலையில் அமைந்துள்ளது.  

## அமைவிடம்
கடல் மட்டத்திலிருந்து சுமார் 439 மீட்டர் உயரத்தில் அமைந்துள்ள சித்தாபுதூர் பகுதியின் புவியியல் ஆள்கூறுகள் 11°01'16.3"N 76°58'32.5"E (அதாவது, 11.021200°N 76.975700°E) ஆகும்.  
## போக்குவரத்து
### சாலைப் போக்குவரத்து
சித்தாபுதூர் வழியாக, அரசினர் மாநகராட்சி மற்றும் தனியார் நிறுவனப் போக்குவரத்து பேருந்துகள் அதிகளவில் செல்கின்றன. அருகிலேயே கோயம்புத்தூர் மாநகராட்சி நகரப் பேருந்து நிலையம் அமைந்து, போக்குவரத்தை எளிதாக்குகிறது.  
### தொடருந்து போக்குவரத்து
அதிகமான மக்கள் பயன்படுத்தும் கோயம்புத்தூர் சந்திப்பு தொடருந்து நிலையம், சித்தாபுதூரிலிருந்து சுமார் 5 கி.மீ. தொலைவிலுள்ளது. இங்கிருந்து சுமார் 2.5 கி.மீ. தூரத்திலுள்ள கோயம்புத்தூர் வடக்கு தொடருந்து நிலையம் அருகிலுள்ளதாகும்.  
### வான்வழிப் போக்குவரத்து
சித்தாபுதூரிலிருந்து சுமார் 8 கி.மீ. தொலைவில், கோயம்புத்தூர் பன்னாட்டு வானூர்தி நிலையம் உள்ளது.  
## கல்வி
### பள்ளி
பி. ஆர். சித்தா நாயுடு நினைவு மெட்ரிகுலேஷன் பள்ளி என்ற தனியார் பள்ளி ஒன்று சித்தாபுதூரில் இயங்குகிறது.  
### கல்லூரி
மாணவிகள் பயன் பெறும் வகையில், சிறீ ராமகிருஷ்ணா மகளிர் கலை அறிவியல் கல்லூரி, சித்தாபுதூரில் அமைந்துள்ளது.  
## மருத்துவம்
ரூ.230 கோடி செலவில் கட்டப்பட்ட அருமையான சிறப்பு மருத்துவப் பிரிவுடன், சித்தாபுதூரில் ஸ்ரீ ராமகிருஷ்ணா மருத்துவமனை என்ற தனியார் மருத்துவமனை ஒன்று உள்ளது.  
## ஆன்மீகம்
### கோயில்
சித்தாபுதூரில் ஐயப்பன் கோயில் ஒன்று உள்ளது. ஆண்டு தோறும், கார்த்திகை மாதம் முதல் நாளன்று, ஐயப்ப பக்தர்கள் இக்கோயிலுக்கு விசயம் செய்து, மாலை அணிந்து, முறையாக விரதமிருந்து, பின் சபரிமலை ஐயப்பன் கோயிலுக்குச் சென்று வருவது வழக்கம். அவ்வகையில், இந்த 2022 ஆம் ஆண்டு நவம்பர் 17 (கார்த்திகை மாதம் முதல் நாள்) அன்று, இக்கோயிலுக்கு வந்து, மாலை அணிந்து விரதம் தொடங்கினர். சபரிமலை மண்டல பூசை மற்றும் மகரவிளக்கு தரிசனத்திற்காக கார்த்திகை மாதம் முதல் நாள் தொடங்கி 41 நாட்கள் விரதம் அனுசரிப்பர் ஐயப்ப பக்தர்கள். ஒவ்வோர் ஆண்டும் சனவரி மாதம் 14 ஆம் தியதி, சபரிமலை மகரசோதியை முன்னிட்டு, சித்தாபுதூர் ஐயப்பன் கோயிலில், பகலில், யானை வாத்தியத்துடன் கூடிய காட்சி சீவேலியும், அன்று மாலையில் மகா தீபாராதனையும் நடைபெறும்.  
## காவல்துறை
சித்தாபுதூர் பகுதியில் பயன்படுத்தப்படாமல் இருந்த வீடு ஒன்றைப் புதுப்பித்து, இப்பகுதியிலுள்ள காவல்துறை மற்றும் அரசு சாராத அமைப்புகள் இணைந்து, காவல்துறை இளைஞர் சங்கம் ஒன்று ஏற்படுத்தப்பட்டுள்ளது.
# 2016 பிப்ரவரி தமிழ்நாடு விண்கல் சம்பவம்

**2016 பிப்ரவரி தமிழ்நாடு விண்கல் சம்பவம்** (*2016 February Tamil Nadu meteorite incident*) இந்தியாவின் தமிழ்நாட்டிலுள்ள வேலூர் மாவட்டம் நாட்றாம்பள்ளி வட்டத்திலுள்ள தனியார் பொறியியல் கல்லூரியின் வளாகத்தில் நிகழ்ந்தது. குறிப்பிட்ட அந்த தனியார் பொறியியல் கல்லூரியின் வளாகத்தில், மர்மப் பொருள் ஒன்று வானிலிருந்து விழுந்தது என்றும், அது அதிகமான சத்தத்துடன் வெடித்து சிதறியதாகவும், அதன் காரணமாக அப்பகுதியில் நிறுத்தி வைக்கப்பட்டிருந்த வாகனங்கள் சேதமடைந்ததாகவும் தகவல்கள் வெளியாகின. அக்கல்லூரியின் பேருந்து ஓட்டுநரான காமராசு என்பவர் உயிரிழந்ததாகவும் அறிவிக்கப்பட்டது. அசாதாரணமான வகையில் ஏற்பட்ட இந்த விபத்தினால் காயமடைந்தவர்களுக்கு அப்போதைய தமிழக முதல்வர் செயலலிதா நிவாரணமும் அறிவித்தார்.  

கீழே விழுந்த அப்பொருள் 4 அடி (1.2 மீ) ஆழத்தில் ஒரு பள்ளத்தை விட்டுவிட்டு பாரதிதாசன் பொறியியல் கல்லூரியின் வளாகத்தில் உள்ள சன்னல்களை உடைத்து, காயங்களை ஏற்படுத்தியது. அந்தப் பகுதியில் இருந்த மற்றவர்கள் வழக்கத்திற்கு மாறான ஒலியைக் கேட்டதாகவும், புகைப் பட்டையைப் பார்த்ததாகவும், ஓட்டுநரின் உடலில் பாறைத் துண்டுகள் பதிக்கப்பட்டிருப்பதைக் கண்டறிந்ததாகவும் காவல்துறையினர் தெரிவித்தனர்.  

ஒரு சிறிய (11 கிராம் (0.39 அவுன்சு) எடையுள்ள நீல நிறப் பொருள் ஒன்று இச்சம்பவத்தின்போது மீட்கப்பட்டது. சில நிபுணர்கள் அது ஏதோவொரு விண்வெளி வாகனத்தின் துண்டாக இருக்கலாம் என்று பரிந்துரைத்தனர். மற்ற வல்லுனர்கள், ஒரு சிறிய விண்கல் பெரிய பள்ளத்தை உருவாக்கியிருக்க முடியாது என்றனர்.  

திருச்சிராப்பள்ளி தேசிய கல்லூரியின் அதிகாரிகள், இப்பொருள் கார்பனுடன் தொடர்புடைய ஒரு வேதி எரிகல் என்று வலியுறுத்தினர்.  

ஒருவேளை இப்பொருள் ஒரு விண்கல்லாக இருந்தால், பதிவுசெய்யப்பட்ட வரலாற்றில் விண்கல் காரணமாக ஒரு மனிதனின் முதல் உறுதிப்படுத்தப்பட்ட மரணம் இதுவாக இருக்கும்.
# முந்த்ரா அனல் மின் நிலையம்


**முந்த்ரா அனல் மின் நிலையம்** (*Mundra Thermal Power Station*) இந்தியாவின் குசராத்து மாநிலத்தில் கட்ச் மாவட்டத்தில் உள்ள முந்த்ராவில் அமைந்துள்ளது. இது அதானி பவர் நிறுவனத்தின் நிலக்கரி அடிப்படையிலான மின் உற்பத்தி நிலையங்களில் ஒன்று. இந்த மின்னுற்பத்தி நிலையத்திற்கான நிலக்கரி முதன்மையாக இந்தோனேசியாவின் புன்யுவிலிருந்து இறக்குமதி செய்யப்படுகிறது. கட்ச் வளைகுடாவின் வரும் கடல் நீரே இந்த மின் நிலையத்திற்கு நீர் ஆதாரமாக உள்ளது.  

இது உலகின் 11ஆவது பெரிய ஒற்றை இருப்பிட நிலக்கரி அடிப்படையிலான அனல் மின் நிலையம் மற்றும் தேசிய அனல் மின் நிறுவனமான விந்தியாஞ்சலுக்குப் அடுத்து இந்தியாவின் இரண்டாவது பெரிய செயல்பாட்டில் உள்ள மின்நிலையமாகும்.  

## திறன்
இந்த ஆலையில் ஒன்பது மின் உற்பத்தி அலகுகள் உள்ளன. அலகு # 5 முதல் 9 வரை பெரும் நுட்ப கொதிகலன் தொழில்நுட்பம் உள்ளது.  

சூலை 2012ல் அதானி பவர் நிறுவனம், இந்தோனேசியாவில் இருந்து இறக்குமதி செய்யப்படும் நிலக்கரியின் விலை உயர்வால் மின் கட்டணத்தை உயர்த்துமாறு மத்திய மின்சார ஒழுங்குமுறை ஆணையத்திடம் கோரிக்கை விடுத்தது.  
| 1வது | 1 | 330 | 2009 மே |
| --- | --- | --- | --- |
| 1வது | 2 | 330 | 2010 |
| 2வது | 3 | 330 | 2010 சூலை |
| 2வது | 4 | 330 | 2010 நவம்பர் |
| 3வது | 5 | 660 | 2010 திசம்பர் |
| 3வது | 6 | 660 | 2011 சூன் |
| 4வது | 7 | 660 | 2011 அக்டோபர் |
| **மொத்தம்** | ஒன்பது | **4620** | } |

## மேலும் பார்க்கவும்

- *முந்த்ரா அல்ட்ரா மெகா சக்தி திட்டம்* டாடா பவருக்கு சொந்தமானது
- முந்திரா துறைமுகம்
# எசுசார் சாலயா மின் உற்பத்தி நிலையம்

**எசுசார் சாலயா மின் உற்பத்தி நிலையம்** என்பது இந்திய மாநிலமான குசராத்தில் உள்ள ஜாம்நகர் மாவட்டத்தில் வாடினாரில் உள்ள எசுசார் சுத்திகரிப்பு நிலையத்திற்கு அருகில் அமைந்துள்ள நிலக்கரி அடிப்படையிலான அனல் மின் நிலையம் ஆகும். இந்த மின் நிலையம் எசுசார் சக்தியினால் இயக்கப்படுகிறது.  

இந்த ஆலைக்கான நிலக்கரி இந்தோனேசியாவில் உள்ள எசுசார் சக்திக்குச் சொந்தமான கேப்டிவ் சுரங்கத்திலிருந்து பெறப்படுகிறது.  

## திறன்
இந்த மின்சக்தி நிறுவனம் **1200** **மெகாவாட்** (2x600 மெகாவாட்) நிறுவப்பட்ட திறன் கொண்டது .  
| 1 | 600 மெகாவாட் | 2012 ஏப்ரல் | இயக்கத்தில் |
| --- | --- | --- | --- |
| 2 | 600 மெகாவாட் | 2012 ஜூன் | இயக்கத்தில் |
# ஒடுங்கிய வால் பக்கி



**ஒடுங்கிய வால் பக்கி** (*Slender-tailed nightjar*)(***கேப்ரிமுல்கசு கிளாரசு***) என்பது கேப்ரிமுல்கிடே குடும்பத்தில் உள்ள ஒரு பக்கி சிற்றினம் ஆகும் . இது காங்கோ மக்களாட்சிக் குடியரசு, எத்தியோப்பியா, கென்யா, சோமாலியா, தெற்கு சூடான், தான்சானியா மற்றும் உகாண்டாவில் காணப்படுகிறது.  

## விளக்கம்
சற்று நீளமான நடுத்தர அளவிலான வாலினைக் கொண்ட மெலிதான பக்கி ஆகும். இரு பாலினப் பறவைகளின் இறக்கையின் வெளிப்பகுதி வாலின் பக்கங்களிலும் பெரிய வெளிர் அடையாளங்கள் உள்ளன. இது ஆண் பறவையில் வெண்மையாகவும், பெண் பறவையில் இளம் பழுப்பு கலந்த மஞ்சள் நிறத்திலிருக்கும். இவை வறண்ட சவன்னாவிலும், மற்றும் திறந்த வாழ்விடங்களிலும் காணப்படுகிறது.
# மராத்தி விசுவகோசு

**மராத்தி விசுவகோசு** (*Marathi Vishwakosh*)(<span>மராத்தி கலைக்களஞ்சியம்</span>) என்பது மராத்தி மொழியில் உள்ள ஒரு இணையவழி இலவச கலைக்களஞ்சியம் ஆகும். இது இந்தியாவின் மகாராட்டிரா அரசாங்கத்தால் நிதியளிக்கப்படுகிறது.  

## வரலாறு
மராத்தி மொழிக் கலைக்களஞ்சியத்தை உருவாக்கும் திட்டமானது 1960-ல் அச்சுத் திட்டமாகத் தொடங்கப்பட்டு தொடங்கப்பட்டது. மேலும் இத்திட்டத்தின் முதல் தலைவராக இலட்சுமண் சாத்திரி ஜோசி நியமிக்கப்பட்டார். கலைக்களஞ்சிய முதல் தொகுதி 1976-ல் வெளியிடப்பட்டது. 2010-ல் 18 தொகுதிகள் வெளியிடப்பட்டன. மகாராட்டிர முதல்வர் மும்பையில் அறிவித்தபடி, அக்டோபர் 25, 2011 அன்று கலைக்களஞ்சியத்தின் தொகுதிகள் இணையத்தில் வெளியிடத் தொடங்கப்பட்டது. தற்போது மராத்தி கலைக்களஞ்சிய பத்தொன்பது தொகுதிகளும் இணையத்தில் கிடைக்கின்றன.  

## மராத்தி விசுவகோசு தொகுப்பாசிரியர்
விசுவகோசு பத்திரிகையின் தலைமையாசிரியர்கள் பின்வருமாறு  
| 1. | தர்கதீர்த்த லக்ஷ்மன் சாஸ்திரி ஜோஷி | நவம்பர் 19, 1960 முதல் மே 27, 1994 வரை |  |
| --- | --- | --- | --- |
| 2. | பேராசிரியர். எம்.பி ரேஜ் | சூன் 4, 1994 முதல் திசம்பர் 28, 2000 வரை |  |
| 3. | சிறீ ஆர்ஜி ஜாதவ் | சனவரி 16, 2001 முதல் பிப்ரவரி 10, 2003 வரை |  |
| 4. | டாக்டர் சிறீகாந்த் ஜிச்கர் | சூலை 21, 2003 முதல் சூன் 2, 2004 வரை |  |
| 5. | விஜய வாட் | திசம்பர் 9, 2005 முதல் திசம்பர் 8, 2008 வரை மற்றும் சூன் 9, 2009 முதல் சூன் 30, 2015 வரை |  |
| 6. | திலீப் கரம்பெல்கர் | ஆகத்து 10, 2015 முதல் சனவரி 2, 2020 வரை | } |

## மேலும் பார்க்கவும்

- மராத்தி மொழி
# அருண் கோயல்


**அருண் கோயல்** (**Arun Goel**), மேனாள் இந்தியத் தேர்தல் ஆணையாளர் ஆவார் .பஞ்சாப் மாநிலத் தொகுதி இந்திய ஆட்சிப் பணி அதிகாரியான அருண் கோயல், இந்திய அரசின் கனரகத் தொழில்கள் அமைச்சகத்தின் செயலராக 31 டிசம்பர் 2022 அன்று பணி ஓய்வு பெறும் நிலையில், 18 நவம்பர் 2022 அன்றே விருப்ப ஓய்வு பெற்றார். விருப்ப ஓய்வு பெற்ற மூன்றே நாளில் அருண் கோயலுக்கு தேர்தல் ஆணையாளராக பதவி வழங்கியிருப்பது விமர்சனத்திற்கு உள்ளானது.  

## பதவி விலகல்
மார்ச் 9, 2024இல் தேர்தல் ஆணையர் பதவியில் இருந்து விலகுவதாக கடிதம் எழுதிய நிலையில் குடியரசுத் தலைவரால் அக் கடிதம் ஏற்றுக்கொள்ளப்பட்டது. 2024 மக்களவைத் தேர்தல் நடைபெறும் நாளினை அறிவிக்கும் சில நாள்களுக்கு முன்னர் இவர் பதவி விலகினார்.
# புள்ளியியல் கலைக்களஞ்சியம்


**புள்ளியியல் கலைக்களஞ்சியம்** (*Encyclopedia of Statistical Sciences*) என்பது யோன் வில்லி அன் சன்ஸ் வெளியிட்ட புள்ளிவிவரங்களின் கலைக்களஞ்சியம் ஆகும்.  

முதல் பதிப்பு, ஒன்பது தொகுதிகளில், 1982-ல் வெளியிடப்பட்டது. இது நார்மன் இலாயிட் ஜான்சன் மற்றும் சாமுவேல் கோட்சு ஆகியோரால் தொகுக்கப்பட்டது. இரண்டாவது பதிப்பு, 16 தொகுதிகளில், 2006-ல் வெளியிடப்பட்டது. இதனுடைய மூத்த தொகுப்பாசிரியர் சாமுவேல் கோட்சு ஆவார்.  

## மேலும் பார்க்கவும்

- *புள்ளியியல் அறிவியல் சர்வதேச கலைக்களஞ்சியம்*
# இந்தியக் கலைக்களஞ்சியம்

**இந்தியக் கலைக்களஞ்சியம்** (*Encyclopedia of India*-*என்சைக்ளோபீடியா ஆப் இந்தியா*) என்பது இந்திய வரலாறு மற்றும் கலாச்சாரம் பற்றிய நான்கு தொகுதிகள் கொண்ட கலைக்களஞ்சியமாகும். இதன் தலைமை தொகுப்பாசிரியர் இசுடான்லி வோல்பர்ட்டின் ஆவார். இந்தத் தொகுப்பு நவம்பர் 2005-ல் கேல் (செங்கேஜ்) மூலம் வெளியிடப்பட்டது. இதனுடைய பன்னாட்டுத் தரப்புத்தக எண் ஆகும்.  

## விமர்சனம்
*தி லைப்ரரி ஜர்னல்* வோல்பெர்ட்டின் பணியை "சிறந்தது" என்று விவரித்துள்ளது.
# பத்மபிரபா இலக்கிய விருது


**பத்மபிரபா இலக்கிய விருது** (*Padmaprabha Literary Award*) என்பது மலையாள இலக்கியத் துறையில் சிறந்த பங்களிப்புக்காக பத்மபிரபா அறக்கட்டளையால் வழங்கப்படும் ஒரு விருதாகும். மலையாள மொழியில் வழங்கப்படும் ஒரு மதிப்புமிக்க இலக்கிய பரிசாக இந்த விருது கருதப்படுகிறது. விடுதலைப் போராட்ட வீரரும் சமதருமவாதியுமான பத்மபிரபாவின் நினைவாக இந்த விருது நிறுவப்பட்டது. விருது பெறுபவருக்கு 75,000 ரூபாயுடன், இரத்தினம் பதித்த மோதிரமும் பட்டயமும் பரிசாக வழங்கப்படுகிறது. ஒவ்வோர் ஆண்டும் பத்மபிரபா இலக்கிய விருதுகள் அறிவிக்கப்படுகின்றன.  

## வெற்றி பெற்றவர்களின் பட்டியல்
- 1996 உன்னிகிருஷ்ணன் புதூர்
- 1997 பொன்குன்னம் வர்கி
- 1999 எம். லீலாவதி
- 2011 சாரா ஜோசஃப்
- 2012 விஜயலட்சுமி
- 2013 சி. வி. பாலகிருஷ்ணன்
- 2014 பென்யமின்
- 2015 வி. மதுசூதனன் நாயர்
- 2016 பிரபா வர்மா
- 2018 கல்பற்றா நாராயணன்
# அங்குசெட்டிப்பாளையம்



**அங்குசெட்டிபாளையம்** (*Anguchettipalayam*), என்பது தமிழ்நாட்டின் கடலூர் மாவட்டத்தில் உள்ள பண்ருட்டி ஊராட்சி ஒன்றியத்தில் அமைந்துள்ள ஒரு ஊராகும். அங்குசெட்டிபாளையம் பண்ருட்டியில் இருந்து மேற்கு திசையில் 3 கி மீ தொலைவில் அமைந்துள்ளது. இங்கு விவசாயத்தை அடிப்படையாகக் கொண்டு வாழும் பசுமையான கிராமம். இங்கு அரசு உயர்நிலை பள்ளி உள்ளது. அதன் அருகாமையில் ஊராட்சி மன்ற அலுவலகமும் உள்ளது. இங்கு பேருந்து நிறுத்தம் அருகே காந்தி சிலையின் உருவம் அமைந்துள்ளது. அங்குசெட்டிபளையம் கிராமம் சேலம் செல்லும் வழியில் பிரதான சாலையில் அமைந்துள்ளது. அங்குசெட்டிப்பாளையம் பண்ருட்டி சட்டமன்றத் தொகுதிக்கு உட்பட்டதாகும்.  

## அமைவிடம்
இந்த ஊரானது மாவட்ட தலைநகரான கடலூரிலிருந்து 28 கிலோமீட்டர் தொலைவிலும், பண்ருட்டியில் இருந்து 4 கிலோமீட்டர் தொலைவிலும், மாநிலத் தலைநகரான சென்னையில் இருந்து 190 கிலோமீட்டர் தொலைவிலும் உள்ளது.  

## மக்கள் வகைபாடு
இந்த கிராமத்தில் 1978 வீடுகள் உள்ளன. 2011 மக்கள் தொகை கணக்கெடுப்பின்படி கிராமத்தின் மொத்த மக்கள் தொகையானது 8313 ஆகும். இதில் பெண்களின் எண்ணிக்கை 4255 (51.2 %) என்றும், ஆண்களின் எண்ணிக்கை 4058 என்றும் உள்ளது. எழுத்தறிவு பெற்றவர்கள் விகிதம் 63.8 % ஆகும். இது தமிழ்நாட்டின் சராசரி எழுத்தறிவு விகிதமான 80.09 % ஐ விடக்குறைவு ஆகும்.
# புனே பழங்குடியினர் அருங்காட்சியகம்



**புனே பழங்குடியினர் அருங்காட்சியகம்** (*Pune Tribal Museum*) இந்தியாவின் மகாராட்டிர மாநிலம் புனே நகரில் அமைந்துள்ளது. புனேவில் உள்ள பழங்குடி ஆராய்ச்சி மற்றும் பயிற்சி நிறுவனத்தின் விரிவாக்கமாக 1962 ஆம் ஆண்டு அருங்காட்சியகம் நிறுவப்பட்டது, 1965 ஆம் ஆண்டு முதல் செயல்படத் தொடங்கி மகாராட்டிர பழங்குடியினரின் கலாச்சாரத்தை வெளிப்படுத்தி வருகிறது. பழங்குடியினரின் கலை மற்றும் கவித்துவ அம்சங்களைப் பாதுகாக்க உறுதிபூண்ட ஓர் இடமாக செயல்படுகிறது.  

## கண்காட்சிகள்
மகாராட்டிராவின் உள்ள 47 பழங்குடியினருடன் தொடர்புடைய இசைக்கருவிகள், நகைகள், கருவிகள், கைவினைப்பொருட்கள், ஆடைகள், சிலைகள், வீட்டுப் பொருட்கள், புகைப்படங்கள், ஆயுதங்கள், கருவிகள், போர் ஓவியங்கள், மூங்கில் வேலைகள், முகமூடிகள், உடைகள், பாத்திரங்கள் உள்ளிட்ட கலைப்பொருட்கள் இங்கு காட்சிப்படுத்தப்பட்டுள்ளன.
# பொது கழிப்பறை


**பொதுக் கழிப்பறை** (*public toilet*) என்பது ஒரு குறிப்பிட்ட குடியிருப்புடன் இணைக்கப்படாத கழிப்பறை (அல்லது சிறுநீர் கழிப்பிடம்) கொண்ட ஒரு சிறிய அறை அல்லது கட்டிடம் ஆகும். மேலும், இந்தக் கழிப்பறைகள் பொதுமக்கள், வாடிக்கையாளர்கள், ஆய்வாளர்கள், வணிக நிறுவன ஊழியர்கள், பள்ளி மாணவர்கள், கைதிகள் போன்றோர் பயன்பாட்டிற்குக் கிடைக்கும்  

பொது கழிப்பறைகள் பொதுவாக ஆண்கள் மற்றும் பெண்களுக்கான வசதிகளாக பிரிக்கப்படுகின்றன, இருப்பினும் சில கழிப்பறைகள் யூனிசெக்ஸ், குறிப்பாக சிறிய அல்லது ஒற்றை பொது கழிப்பறைகள். சிறப்புத் தேவையுடையவர்களுக்காக பொதுக் கழிப்பறைகளும் உள்ளன. பொதுக் கழிவறைகள் நாட்டைப் பொறுத்து வேறு பல பெயர்களில் அழைக்கப்படுகின்றன..
# ரேபிட் பேருந்து



**ரேபிட் பேருந்து** (ஆங்கிலம்: *Rapid Bus*) என்பது மலேசியாவில் உள்ள ஒரு பேருந்து போக்குவரத்துச் சேவை ஆகும். முக்கியமாக கிள்ளான் பள்ளத்தாக்கு (சிலாங்கூர் மற்றும் கோலாலம்பூர் உட்பட), பினாங்கு, குவாந்தான் மற்றும் பேராக் ஆகிய இடங்களில் பொதுப் பேருந்து சேவைகளை வழங்குகிறது.  

ரேபிட் பேருந்து என்பது மலேசியாவின் தேசிய உள்கட்டமைப்புக் கழகத்திற்குச் சொந்தமானது. மற்றும் அதன் துணை நிறுவனமான ரேபிட் பேருந்து நிறுவனத்தால் (*Rapid Bus Sdn Bhd*) இயக்கப்படுகிறது. இது ரேபிட் கே.எல் (*Rapid KL*) எனும் வணிகப் பெயரில் உள்ள பொது போக்குவரத்து சேவைகளில் ஒன்றாகும்.  

இதன் கீழ் உள்ள மற்றொரு பொது போக்குவரத்து சேவை, விரைவு இரயில் ஆகும். ரேபிட் பேருந்து மலேசியாவின் மிகப்பெரிய பொதுப் பேருந்து சேவையாகும்.  

## பேருந்து சேவைகள்

- ரேபிட் கேஎல் (*Rapid KL*): கிள்ளான் பள்ளத்தாக்கில் பேருந்து சேவையை இயக்குவதற்கும்; 200-க்கும் மேற்பட்ட வழித் தடங்களைத் தனித்தனியாக இயக்குவதற்கும்; 1,000-க்கும் மேற்பட்ட குடியிருப்புப் பகுதிகளில் சேவை வழங்குவதற்கும்; விரைவு கே.எல் இரயில் மற்றும் சுரங்கப் பாதைக்கு பேருந்து சேவைகளை வழங்குவதற்கும் பொறுப்பு.

- கோ கேஎல் நகர பேருந்து (*Go KL City Bus*), மலேசிய நிலப் பொதுப் போக்குவரத்து ஆணையத்தால் நிதியளிக்கப்பட்டு இலவச பேருந்து சேவையை வழங்குவதற்கு பொறுப்பு

- ரேபிட் பினாங்கு (*Rapid Penang*): பினாங்கு தீவுக்கும் தீபகற்ப மலேசியாவின் பெருநிலத்திற்கும் இடையே பேருந்து சேவையை வழங்கும் பொறுப்பு; சுமார் 50 வழித்தடங்கள் உள்ளன.

- ரேபிட் குவாந்தன் (*Rapid Kuantan*): 12 வழித்தடங்களுடன் பகாங்கின் குவாந்தான் மாநகரில் பேருந்து சேவைகளை வழங்கும் பொறுப்பு.

- ரேபிட் கமுந்திங் (*Rapid Kamunting*): கமுந்திங் மற்றும் தைப்பிங் இடையே பேருந்து சேவைகளை வழங்கும் பொறுப்பு.

- ரேபிட் மஞ்சோங் (*Rapid Manjung*): மஞ்சோங் பகுதியில் மார்ச் 2018-இல் செயல்படத் தொடங்கியது
# உம்ரெட் சட்டமன்றத் தொகுதி


**உம்ரெட் சட்டமன்றத் தொகுதி** (*Umred Assembly constituency*), நாக்பூர் மாவட்டத்தில் அமைந்துள்ள மகாராட்டிர சட்டசபையின் பன்னிரண்டு தொகுதிகளில் ஒன்றாகும்.  

இது நாக்பூர் மாவட்டத்தின் ராம்டேக் மக்களவைத் தொகுதியின் ஒரு பகுதியாகும்.  

## சட்டமன்ற உறுப்பினர்கள்
| 1962 | சதாசிவ் தர்னேகர் | இந்திய தேசிய காங்கிரசு |  |
| --- | --- | --- | --- |
| 1967 | எசு. பி. தியோடேல் |  |  |
| 1972 | ஏ. எல். வாக்மரே |  |  |
| 1978 | புருசோத்தம் தகடே | இந்திய தேசிய காங்கிரசு (இ) |  |
| 1980 | பௌசாகேப் முலாக் |  |  |
| 1985 | சரவன் பரதே | இந்திய காங்கிரஸ் (சோசலிசுட்) |  |
| 1990 | இந்திய தேசிய காங்கிரஸ் |  |  |
| 1995 |  |  |  |
| 1999 | வசந்தராவ் இட்கெல்வார் | சுயேச்சை |  |
| 2004 | இராஜேந்திர முலாக் | இந்திய தேசிய காங்கிரசு |  |
| 2009 | சுதிர் பார்வே | பாரதிய ஜனதா கட்சி |  |
| 2014 |  |  |  |
| 2019 | இராஜு பர்வே | இந்திய தேசிய காங்கிரசு | } |

## மேலும் பார்க்கவும்
<small>ராஜு தேவ்நாத் பர்வே(எம்எல்ஏ)2019</small> .தேசிய காங்கிரஸ் கட்சி  

- உம்ரெட்
# கோ கேஎல் நகர பேருந்து



கோ கேஎல் சிட்டி பஸ் (GOKL CityBus போன்ற பாணி) என்பது மலேசியாவின் கோலாலம்பூர் நகர மையத்தில் இலவச பேருந்து சேவையாகும். முன்பு நிலப் பொதுப் போக்குவரத்து ஆணையத்தால் (SPAD) நிர்வகிக்கப்பட்டு வந்தது, இந்த சேவைகள் ஜனவரி 1, 2019க்குள் கோலாலம்பூர் நகர மண்டபத்தால் (DBKL) கையகப்படுத்தப்பட்டது.  

இந்த நெட்வொர்க்கில் உள்ள பெரும்பாலான பேருந்து நிறுத்தங்கள் சுற்றுலாத்தலங்கள், முக்கிய ஷாப்பிங் சென்டர்கள் மற்றும் கோமுட்டர், எல்ஆர்டி, மோனோரயில் மற்றும் ஈஆர்எல் போன்ற டிரான்சிட் நிலையங்களுக்கு அருகில் அமைந்துள்ளன.  
## பேருந்து பாதை
அனைத்து பேருந்துகளும் GoKL வழித்தட வரைபடத்தின் அடிப்படையில் கடிகார சுற்று வட்ட பாதை வழியாக செல்கின்றன. இந்த வழித்தடங்கள் பயணிகளிடையே போட்டியைத் தவிர்ப்பதற்காக RapidKL பேருந்துகள் போன்ற பிற கட்டண பேருந்து வழித்தடங்களுக்கு இணையாக இல்லை.
# சுதிர் இலட்சுமணராவ் பர்வே

**சுதிர் இலட்சுமண்ராவ் பர்வே** (*Sudhir Laxmanrao Parwe*) என்பவர் மகாராட்டிர மாநிலத்தினைச் சேர்ந்த அரசியல்வாதி ஆவார். இவர் 13வது மகாராட்டிர சட்டப் பேரவையின் உறுப்பினர் ஆவார். இவர் உம்ரெட் சட்டமன்றத் தொகுதியினைப் பிரதிநிதித்துவப்படுத்தினார். இவர் பஞ்சாயத்து ராஜ் குழுவின் (மாநில அமைச்சர் அந்தஸ்து), மகாராஷ்டிரா சட்டமன்றத்தின் தலைவராக 2017 முதல் 2019 வரை இருந்தார். இவர் பாரதிய ஜனதா கட்சியைச் சேர்ந்தவர். பர்வே 2009-ல் வென்ற இடத்தைத் தக்க வைத்துக் கொண்டார். இவர் அப்போதும் பாரதிய ஜனதா கட்சியிலேயே பணியாற்றினார்.  

## சர்ச்சை
ஏப்ரல், 2015-ல்,ஆரம்ப பள்ளி ஆசிரியரை அறைந்ததற்காக பர்வேக்கு இரண்டு ஆண்டுகள் சிறைத்தண்டனை விதிக்கப்பட்டது. இந்த தண்டனையை எதிர்த்து மேல்முறையீடு செய்து பிணைப் பெற்றுள்ளார். பர்வே 2005-ல் கார்கோவ் ஜில்லா பரிஷத் தொகுதியின் உறுப்பினராக இருந்தார். அப்போது தலைமை ஆசிரியர் ஒருவர் பள்ளியின் பெண் ஊழியரிடம் தவறாக நடந்து கொண்டார். இதற்காக அத்தலைமையாசிரியரை அடித்த வழக்கில் இத்தண்டனை வழங்கப்பட்டது.
# பார்வதி மலை



**பார்வதி மலை** (*Parvati Hill*) இந்தியாவின் புனேவில் அமைந்துள்ள ஒரு சிறுகுன்று ஆகும். கடல் மட்டத்திற்கு மேல் உயரத்தில் அமைந்துள்ளது. மலையின் உச்சியில் ஒரு பார்வதி கோயில் உள்ளது. இக்கோயில் புனேவில் உள்ள மிக அழகிய இடங்களில் ஒன்றாகும். பேசுவா வம்சத்தின் ஆட்சியின் போது கட்டப்பட்ட இந்த கோவில் புனேவில் உள்ள பழமையான பாரம்பரிய கட்டிடமாக திகழ்கிறது. பார்வதி மலை என்பது பார்வையாளர்களுக்கு புனேவின் பரந்த காட்சியை வழங்கும் ஒரு கண்காணிப்பு இடமாகும். வெட்டல் மலையை அடுத்து புனேவின் இரண்டாவது உயரமான இடமாகக் கருதப்படுகிறது. மலையில் 108 படிகள் (இந்து மதத்தில் புனித எண் என்று கருதப்படுகிறது) கோயில் அமைந்துள்ள மலையின் உச்சிக்கு செல்கிறது. தவாரே என்ற கிராமத் தலைவருக்கு இம்மலை சொந்தமானதாகும். சிவன் கோயிலைக் கட்டுவதற்காக பேசுவா மலையை வாங்கினார். அதன்பிறகு, அங்கு இந்த கோவில் வளாகத்தைக் கட்டினார்.  

முக்கிய கோவில் தேவதேசுவரா கருங்கல்லால் ஆனது. இது 1749 ஆம் ஆண்டு பாலாசி பாசி ராவால் கட்டி முடிக்கப்பட்டது. 1760 ஆம் ஆண்டு கோயிலில் ஒரு தங்க சிகரம் சேர்க்கப்பட்டது. மற்ற கோவில்கள் விட்டல் மற்றும் ருக்மணி, விஷ்ணு மற்றும் கார்த்திகேயா ஆகியோருக்கு அர்ப்பணிக்கப்பட்டுள்ளன.  

## கோவில்கள்
பார்வதி மலையில் 5 கோவில்கள் உள்ளன:  

- தேவதேவேசுவரர் கோவில் ( சிவன் மற்றும் பார்வதி )
- கார்த்திகேயர் கோவில்
- விஷ்ணு கோவில்
- விட்டல் கோவில்
- இராமர் கோவில்

சூரியன் (சூரியன்) மற்றும் பவானி மந்திர் கோவில்களுடன், கோவில்கள் காலை 5:00 மணிக்கு திறக்கப்பட்டு இரவு 10:00 மணிக்கு மூடப்படுகின்றன.  

## பிற கட்டமைப்புகள்
கோயிலைத் தவிர இங்கு பேசுவா அருங்காட்சியகம் உள்ளது. இந்த அருங்காட்சியகத்தில் ஆயுதங்கள், நாணயங்கள், பாத்திரங்கள், மரத்தாலான தளவாடங்கள், போக்குவரத்து முறைகள் (பல்லக்கு) மற்றும் பேசுவாக்களின் காலத்திலிருந்து பெறப்பட்ட பரிசுகள் போன்றவை உள்ளன.  

பாலாசி பாசி ராவ் தனது வாழ்க்கையின் கடைசி தருணத்தை கழித்த பகுதியும் இங்கு அமைந்துள்ளது.  

பார்வதி தண்ணீர் தொட்டி புனே நகரின் பாதி பகுதிக்கு தண்ணீர் வழங்குகிறது.  

மலையின் பாதி வழியில் தென்கிழக்கு பகுதியில் ஒரு பழைய புத்த குகை உள்ளது. முடிக்கப்படாவிட்டாலும், இது பாடலேசுவர் குகைகளுக்கு சமகாலம் என்று நம்பப்படுகிறது.